BDMS จ่อล้มดีลเทนเดอร์ฯหุ้น BH ฉุดราคารูดติดฟลอร์!
BDMS จ่อล้มดีลเทนเดอร์ฯหุ้น BH ฉุดราคารูดติดฟลอร์!
26 มี.ค. 2563

ผู้สื่อข่าวรายงานว่า ราคาหุ้น บริษัท โรงพยาบาลบำรุงราษฎร์ จำกัด (มหาชน) หรือ BH ณ เวลา 10.23 น. อยู่ที่ระดับ 114.00 บาท ลบ 14.50 บาท หรือ 11.28% สูงสุดที่ระดับ 120.00 บาท ต่ำสุดที่ระดับ 107.50 บาท ด้วยมูลค่าการซื้อขาย 986.06 ล้านบาท

โดยราคาหุ้น BH ปรับตัวลดลงวันนี้หลังมีการรายงานข่าว บริษัท กรุงเทพดุสิตเวชการ จำกัด(มหาชน) หรือ BDMS เปิดเผยผ่านตลาดหลักทรัพย์ว่า ประกาศยกเลิกการจัดประชุมผู้ถือหุ้นวันที่ 10 เม.ย.63 และวาระการประชุมทั้งหมดเนื่องจากสถานการณ์การแพร่ระบาดของโรคติดเชื้อไวรัสโคโรนา 2019 ที่มีความรุนแรง
นอกจากนี้ยังมีเรื่อง การยกเลิกการเข้าทำคำเสนอซื้อหลักทรัพย์ทั้งหมดโดยสมัครใจแบบมีเงื่อนไข (Conditional Voluntary Tender Offer)  ในหลักทรัพย์ทั้งหมดของบริษัท โรงพยาบาลบำรุงราษฎร์ จำกัด (มหาชน) BH เนื่องจากโควิด-19 กระทบภาพรวมเศรษฐกิจ ตลาดหุ้น แต่พร้อมพิจารณาใหม่อีกครั้งหลังสถานการณ์คลี่คลาย
อนึ่งราคาหุ้น BH เคลื่อนไหววันนี้ปรับตัวลงไปทำจุดต่ำสุดของวัน (ราคาฟลอร์) ที่ระดับ 107.50 บาท ก่อนจะดีดตัวขึ้นมา
ด้านบล.กสิกรไทย ระบุในบทวิเคราะห์ฯยังคงแนะนำ “ซื้อ” หุ้น BDMS ด้วยราคาเป้าหมายใหม่ปี 2563 ที่ 25.2 บาท (ลดลงจาก 25.3 บาท) เพื่อสะท้อนการกลับรายการหุ้นกู้แปลงสภาพ ขณะที่การเลื่อนการประชุมสามัญผู้ถือหุ้นประจำปี และการซื้อหุ้น BH ออกไปจากโควิด-19 แต่ BDMS จะยังจ่ายเงินปันผลตามที่เคยประกาศไว้ตามเดิม
ทั้งนี้ การที่ไม่ทำคำเสนอซื้อหุ้น BH จะส่งผลบวกต่อ BDMS เนื่องจากจะช่วยความกังวลต่อการจ่ายเงินซื้อหุ้น BH ที่มากเกินไปและปัจจัยเสี่ยงในการเพิ่มทุน